Ντουάιτ Χάουαρντ

Ο Ντουάιτ Ντέιβιντ Χάουαρντ (αγγλικά: Dwight David Howard, γεννήθηκε 8 Δεκεμβρίου 1985) είναι Αμερικανός πρώην διεθνής καλαθοσφαιριστής. Με ύψος 2,11 μέτρα και βάρος 120 κιλά, αγωνίζεται στη θέση του σέντερ. Το 2004 επιλέχτηκε στην πρώτη επιλογή του ντραφτ από τους Ορλάντο Μάτζικ και θεωρείται ως ένας από τους σημαντικότερους σέντερ του ΝΒΑ, ιδιαίτερα γνωστός για τις αμυντικές του ικανότητες.

 Σταδιοδρομία 
Άρχισε την επαγγελματική του καριέρα το 2004, όταν και επιλέχθηκε στην πρώτη θέση του NBA Ντραφτ από τους Ορλάντο Μάτζικ, όπου και αγωνίστηκε έως το 2012. 

Την επόμενη σεζόν την πέρασε στους Λος Άντζελες Λέικερς με τους All-Stars και Hall of Famers Κόμπι Μπράιαντ και Στιβ Νας. Τις 3 επόμενες σεζόν (2013-16) τις πέρασε στους Χιούστον Ρόκετς με τον All-Star Τζέιμς Χάρντεν. Όμως, ο Ντουάιτ έμεινε ελεύθερος το 2016, υπέγραψε τριετές συμβόλαιο με την ομάδα της γενέτειρας του, τους Ατλάντα Χοκς. 

Το 2017 ανταλλάχθηκε από τους Χοκς και ξεκίνησε τη νέα σεζόν στην ομάδα με ιδιοκτήτη τον Μάικλ Τζόρνταν, τους Σάρλοτ Χόρνετς. Μάλιστα τον Μάρτιο του 2018 έφτασε τα 900 ριμπάουντ με τους Χόρνετς, κάνοντας ρεκόρ στην ιστορία του συλλόγου για μια σεζόν. Συνολικά τη σεζόν 2017-18, αγωνίστηκε σε 81 παιχνίδια της κανονικής διάρκειας, έχοντας κατά μέσο όρο 16,6 πόντους και 12,5 ριμπάουντ σε 30 λεπτά συμμετοχής.

Το καλοκαίρι του 2018, συμφώνησε με τους Ουάσινγκτον Ουίζαρντς. Έχασε όλη την προετοιμασία της ομάδας λόγω τραυματισμού. Επέστρεψε τον Νοέμβριο και αγωνίστηκε σε εννέα παιχνίδια, ωστόσο λόγω νέου προβλήματος στους γλουτούς, έχασε το υπόλοιπο της χρονιάς. 

Τον Αύγουστο του 2019, συμφώνησε με τους Λος Άντζελες Λέικερς. Στις 13 Ιανουαρίου 2020, ο Χάουαρντ σημείωσε 21 πόντους, που ήταν η καλύτερη επίδοση του μέσα στη σεζόν, με 9/11 σουτ εντός πεδιάς και πήρε 15 ριμπάουντ. Ο Χάουαρντ μέτρησε 7,5 πόντους, 7,3 ριμπάουντ και 1,1 κοψίματα σε λεπτά συμμετοχής σε 69 αγώνες της κανονικής περιόδου. Στις 11 Οκτωβρίου 2020, κατέκτησε το πρώτο πρωτάθλημα της καριέρας του, αφού οι Λέικερς νίκησαν τους Μαϊάμι Χιτ με 4-2 στη σειρά των τελικών.

Τον Νοέμβριο του 2020, συμφώνησε με τους Φιλαδέλφεια 76ερς με το μίνιμουμ συμβόλαιο των βετεράνων, που στην περίπτωσή του φτάνει τα 2,6 εκατομμύρια δολάρια. Τη σεζόν 2020-21 μέτρησε 7 πόντους και 8,4 ριμπάουντ ανά αγώνα.

Στις 3 Αυγούστου 2021, συμφώνησε με τους Λος Άντζελες Λέικερς, επιστρέφοντας για τρίτη φορά στην ομάδα. Στις 21 Ιανουαρίου 2022 κόντρα στους Μάτζικ, πήρε τέσσερα ριμπάουντ και ανέβηκε στην 10η θέση των κορυφαίων ριμπάουντερ όλων των εποχών στο ΝΒΑ, έχοντας 14.468. Στην τρίτη του θητεία με τον οργανισμό του Λος Άντζελες τη σεζόν 2021-22, είχε 6,2 πόντους και 5,9 ριμπάουντ κατά μέσο όρο.  

Στις 8 Νοεμβρίου 2022, συμφώνησε με τους νεοσύστατους Ταογιουάν Λέοπαρντς του πρωταθλήματος της Ταϊβάν, που περιέχει 6 ομάδες.

 Εθνική ομάδα 
Ο Ντουάιτ Χάουαρντ επιλέχθηκε πρώτη φορά για την εθνική ομάδα των ΗΠΑ στις 5 Μαρτίου 2006. Από τότε έχει κατακτήσει τρία μετάλλια, το χάλκινο στο Παγκόσμιο Πρωτάθλημα του 2006, το χρυσό στους Παναμερικανικούς Αγώνες καθώς και το χρυσό στους Ολυμπιακούς αγώνες του 2008. Το 2008 ήταν και η τελευταία του εμφάνιση με τα χρώματα της εθνικής.

 Τίτλοι-Διακρίσεις 

 Συλλογικοί 

 Λος Άντζελες Λέικερς 

 Πρωτάθλημα ΝΒΑ: (2020)

 Ατομικές διακρίσεις 

 8x NBA All-Star Game: (2007-2014)
 Νικητής στο διαγωνισμό καρφωμάτων στο  NBA All-Star Game: (2008)
 8x Καλύτερη ομάδα στο NBA:
 5x Πρώτη Ομάδα: (2008, 2009, 2010, 2011, 2012)
 1x Δεύτερη Ομάδα: (2014)
 2x Τρίτη Ομάδα: (2007, 2013)
 3x Καλύτερος αμυντικός του ΝΒΑ: (2009, 2010, 2011)
 5x Καλύτερη αμυντική ομάδα στο NBA:
 4x Πρώτη Ομάδα: (2009, 2010, 2011, 2012)
 1x Δεύτερη Ομάδα: (2008)
 Καλύτερη ομάδα ρούκι στο NBA: (2005)
 5x Πρώτος στα ριμπάουντ στο ΝΒΑ: (2008, 2009, 2010, 2012, 2013)
 2x Πρώτος στα κοψίματα στο ΝΒΑ: (2009, 2010)
 All Star Game T1 League: (2023)
 MVP στο All Star Game T1 League: (2023)
 Καλύτερη ομάδα στη T1 League: (2023)
 Καλύτερη αμυντική ομάδα στη T1 League: (2023)
 Πρώτος στα ριμπάουντ στη T1 League: (2023)

Παραπομπές

 Εξωτερικοί σύνδεσμοι 

H επίσημη ιστοσελίδα του Ντουάιτ Χάουαρντ 
Η σελίδα του Ντουάιτ Χάουαρντ στο επίσημο site του ΝΒΑ 

Κατηγορία:Αμερικανοί καλαθοσφαιριστές
Κατηγορία:Σέντερ
Κατηγορία:Καλαθοσφαιριστές Ορλάντο Μάτζικ
Κατηγορία:Καλαθοσφαιριστές Λος Άντζελες Λέικερς
Κατηγορία:Καλαθοσφαιριστές Χιούστον Ρόκετς
Κατηγορία:Καλαθοσφαιριστές Σάρλοτ Χόρνετς
Κατηγορία:Καλαθοσφαιριστές Ουάσινγκτον Ουίζαρντς
Κατηγορία:Καλαθοσφαιριστές Ατλάντα Χοκς
Κατηγορία:Καλαθοσφαιριστές Φιλαδέλφεια 76ers
Κατηγορία:Καλαθοσφαιριστές Εθνικής Ηνωμένων Πολιτειών Αμερικής
Κατηγορία:Καλαθοσφαιριστές του NBA
Κατηγορία:Καλαθοσφαιριστές All-Star Game (NBA)
Κατηγορία:Καλαθοσφαιριστές Παγκοσμίου Πρωταθλήματος 2006
Κατηγορία:Αμερικανοί Ολυμπιονίκες
Κατηγορία:Καλαθοσφαιριστές στους Θερινούς Ολυμπιακούς Αγώνες 2008
Κατηγορία:Ολυμπιονίκες της καλαθοσφαίρισης